Agt Sassa-beamptes in hegtenis geneemVan die beamptes wat in hegtenis geneem is. Foto: SAPD Kapt. Dineo Sekgotodi, woordvoerder van die Valke in Mpumalanga, het gesê die verdagtes, sewe vroue en ŉ man tussen 32 en 63 jaar oud, is Donderdag in hegtenis geneem. Volgens Sekgotodi het die beamptes glo Sassa se stelsels gemanipuleer deur mense sonder gebreke as gestremdes te klassifiseer om sodoende toelaes te bekom. “Die verdagtes het sodoende glo die staat met meer as R5,5 miljoen bedrieg.” Sekgotodi het gesê die ondersoek na die bewerings het reeds in Desember 2015 begin. “Die verdagtes sal Vrydag in die Tonga-landdroshof verskyn.” Genl.maj. Zodwa Mokoena, provinsiale hoof van die Valke, het gesê diegene wat by korrupte bedrywighede betrokke is, moet weet die Valke gaan hulle opspoor en vervolg. “Korrupsie in die regering en private sektor beroof ons mense van iets wat aan hulle verskuldig is en ons sal geen steen onaangeroer laat nie om seker te maak diegene wat hulle hieraan skuldig maak word vervolg.”